寄題蕭山歳寒堂
作者：劉敞
朝代：宋

paragraphs: 伊堂早頹挫，松柏亦憔悴。
常惟摧爲薪，中塗失蒼翠。
昨來始營葺，榱桷復高麗。
蕭蕭青雲幹，始有百大意。
神明頓來還，故老咸歔欷。
朝燕得所常，問誰救其敝。
吾家渥洼駒，頗有超絕氣。
好事能復古，愛奇趣起廢。
後凋甚明白，來者思彷彿。
此實賢智謀，古人貴豈弟。
仲尼頌子産，其養民也惠。
召公憇甘棠，後世歌蔽芾。
勉旃崇其業，事足伯父繼。
令名與佳樹，自可俱億歳。